שתי אפשרויות עמדו בפני הרווק שהחליט לרכוש דירה לעצמו. אפשרות אחת הייתה לרכוש דירה קטנה באזור יוקרתי אבל מבלי שיתאפשר לו לעצב אותה כרצונו מבחינה תקציבית, או לבחור באופציה של רכישת דירה זולה יותר באזור נחשב פחות ולעצב אותה לפי טעמו האישי, ולהקים לו בית אמיתי משלו. האפשרות השנייה יצאה לפועל והדייר רכש דירה בדרום תל אביב, בבניין אפור וישן שממוקם מול פארק ציבורי – שילוב שיצר גם אתגר וגם פוטנציאל.
את תהליך הרכישה והתכנון מחדש ליוותה אדריכלית ורד כדורי שתכננה את כל הבית על ציר אחד שיאפשר לדייר להסתכל על העצים בפארק מכל מקום בדירה, כולל מחדר הרחצה. הדייר, שעוסק בתחום הקולינריה, הדגיש בתחילת הדרך שחשוב לו מטבח מדוקדק ובעל מידה מסוימת של אופי תעשייתי. האזור החברתי, הסלון, פינת העבודה והמטבח שבדרך כלל מלא באורחים, הוגדל על חשבון שני חדרי שינה וכך אחד מהם בשימוש והשני בהמתנה לכשתוקם כאן משפחה.
כחלק מהתאמת הדירה לדייר הגבוה, תוכנן גובה הדלתות מעל הסטנדרט המקובל, מה שיצר תחושה של גובה בחדרים למרות העובדה שהתקרה בהם נמוכה יחסית. בבית מעורבבים גוונים בהירים ורכים יחד עם שחור וחום כהה וסוגים שונים של עבודות ברזל מתחברים לרצפת האיפאה, שקיבלה גוון של שוקולד מריר. הברזל משתלב בעיצוב בשתי צורות קוטביות, האחת עם ברזל שחור שנראה לא מלוטש ומוסיפה לתחושה של דירה גברית אורבנית ועיצוב פריטי הברזל השני בא לידי ביטוי בידיות ובגופי התאורה שעוצבו במיוחד על ידי האדריכלית, ובוצעו תוך הקפדה רבה ונראים ממש כמו תכשיטים ומשלימים את התחושה הכללית של הדירה כולה.